Wyyt iiber d Gränze vo Baasel uss isch unseri Danzgruppe bikannt gsi: Nämmlig im reemische Theater in Augscht. Dert hämmer mit Masgge danzt, wie friener unseri latiinische Voorfaare mitsamt em Luzius Munatius Plancus wo in Augusta Raurica e Kaschtell het lo baue und Baasel grindet het. D Maitli sind Nymfe gsii, d Bursche Satyre. My Partner het bim Ummedanzen uff der Muure Laufmaschen in de Strimpf verwitscht und sich  fiirchterlig uffgreggt. Gsee hämmer mit de Masgge nit vyyl, aber s isch luschtig gsi, bsunders an däm Oobe won e Blatzräägen alles uffgwaicht het.